钦定古今图书集成/明伦汇编/官常典/第710卷 > 典韦
## 钦定古今图书集成/明伦汇编/官常典/第710卷 > 典韦

按《魏志》本传：“韦，陈留已吾人也。形貌魁梧，膂力过人，
有志节，任侠。襄邑刘氏与雎阳李永为仇，韦为报之。
永故富春长，备卫甚谨。韦乘车载鸡酒，伪为候者，门
开，怀匕首入，杀永，并杀其妻，徐出取车上刀戟步出。
永居近市，一市尽骇，追者数百，莫敢近。行四五里，遇
其伴，转战得脱，由是为豪杰所识。初平中，张邈举义”
兵，韦为士，属司马赵宠牙门旗长大，人莫能胜，韦一
手建之，宠异其才力。后属夏侯惇，数斩首有功，拜司
马。太祖讨吕布于濮阳，布有别屯，在濮阳西四五十
里。太祖夜袭，比明破之。未及还，会布救兵至，三面掉
战。时布身自搏战，自旦至日。数十合，相持急。太祖
募陷阵，韦先占，将应募者数千人，皆重衣两铠，弃楯，
但持长矛撩战。时西面又急，韦进当之，贼弓弩乱发，
矢至如雨。韦不视，谓等人曰：“寇来十步。”乃白之。等人
曰：“十步矣。”又曰：“五步。”乃白。等人惧，疾言寇至矣。韦手
持十馀戟，大呼起，所抵无不应手倒者。布众退。会日
暮，太祖乃得引去，拜韦都尉，引置左右，将亲兵数百
人，常绕大帐。韦既壮武，其所将皆选卒，每战斗，常先
登陷阵。迁为校尉。性忠至谨重，常昼立侍终日，夜宿
帐左右，稀归私寝。好酒食，饮啖兼人。每赐食于前，大
饮长歠，左右相属数人益乃供，太祖壮之。韦好持大
双戟，与长刀等，军中为之语曰：“帐下壮士有典君，提
一双戟八十斤。”太祖征荆州，至宛，张绣迎降，太祖甚
悦，延绣及其将帅，置酒高会。太祖行酒，韦持大斧立
后，刃径尺。太祖所至之前，韦辄举斧目之。竟酒，绣及
其将帅莫敢仰视。后十馀日，绣反，袭太祖营，太祖出
战不利，轻骑引去。韦战于门中，贼不得入，兵遂散从
他门并入。时韦校尚有十馀人，皆殊死战，无不一当
十。贼前后至稍多，韦以长戟左右击之，一义入，辄十
馀矛摧，左右死伤者略尽。韦被数十创，短兵接战，贼
前搏之，韦双挟两贼击杀之，馀贼不敢前。韦复前突，
贼杀数人，创重发，瞋目大骂而死，贼乃敢前。取其头
传观之，覆军就视其躯。太祖退住舞阴，闻韦死，为流
涕，募间取其丧，亲自临哭之，遣归葬襄邑。拜子满为
郎中。车驾每过，常祠以中牢。太祖思韦，拜满为司马，
引自近。文帝即王位，以满为都尉，赐爵关内侯。